Predkladacia správa

       Ministerstvo zdravotníctva SR predkladá na rokovanie vlády Slovenskej republiky Informáciu o stave pripravenosti  na vtáčiu chrípku a možnú pandémiu chrípky v Slovenskej republike ako iniciatívny materiál s cieľom informovať vládu Slovenskej republiky o vykonaných opatreniach a dosiahnutých výsledkoch  za obdobie od prijatia uznesenia vlády SR číslo 857 zo dňa 26. 10. 2005, ktorým vláda SR schválila Rámcový plán opatrení pre prípad pandémie chrípky v Slovenskej republike. Materiál bol prerokovaný a schválený na rokovaní Pandemickej komisie vlády SR dňa 31. 5. 2006. Cieľom materiálu je informovať vládu Slovenskej republiky o činnosti Pandemickej komisie vlády SR za obdobie od novembra 2005 do 31. 5. 2006, o  dosiahnutých výsledkoch  v príprave zdravotníctva na riešenie  možných prípadov ochorenia ľudí vtáčou chrípkou, o zdravotníckom zabezpečení likvidácie možných ohnísk vtáčej chrípky v jednotlivých regiónoch Slovenskej republiky, o stave materiálneho zabezpečenia rizikových skupín obyvateľstva pre  prípad vtáčej chrípky a možnej pandémie chrípky, o uskutočnených legislatívnych zmenách vykonaných v právnych dokumentoch Slovenskej republiky, o stave v oblasti odborného usmernenia činnosti všeobecných lekárov pre dospelých a všeobecných lekárov pre deti a dorast pre prípad, že nadobudnú u svojho pacienta podozrenie na ochorenie na vtáčiu chrípku,  o stave pripravenosti Úradu verejného zdravotníctva SR, regionálnych úradov verejného zdravotníctva na vtáčiu chrípku a možnú pandémiu chrípky a o stave  pripravenosti  vybranej siete infekčných oddelení  na hospitalizáciu osôb s podozrením ochorenia na vtáčiu chrípku.